Yhdenvertaisen kulttuurin puolesta ry – För kultur på lika villkor r.f. – For Culture on Equal Terms

Strategia 2019–2021

Sisällys

[Painopisteet palvelun toiminnassa vuosille 2019–2021 2](#_Toc12971919)

[a) Kaikukortti tukipalvelu 2](#_Toc12971920)

[b) Taideopetus ja yhdenvertainen taiteilijapolku 3](#_Toc12971921)

[c) Taiteilijoiden yhdenvertaisuus 4](#_Toc12971922)

[d) Kulttuuripoliittinen vaikuttaminen 4](#_Toc12971923)

[e) Saavutettavuus ja digitalisaatio 5](#_Toc12971924)

[f) Vammaisten ihmisten historia, osallisuus ja näkyväksi tuleminen 5](#_Toc12971925)

[g) Monikielisuus taide- ja kulttuurikentällä 6](#_Toc12971926)

[Valtakunnallisen ulottuvuuden vahvistaminen 7](#_Toc12971927)

[Viestintä 7](#_Toc12971928)

[Yhdenvertaisuus toiminnan lähtökohtana 8](#_Toc12971929)

Yhdenvertaisen kulttuurin puolesta ry on vuonna 2013 rekisteröity yhdistys, joka edistää taide- ja kulttuurialan saavutettavuuden ja yhdenvertaisuuden toteutumista sekä moninaisuuden huomioimista taide- ja kulttuurikentällä. Yhdistyksen tavoitteena on, että kaikilla olisi yhdenvertaiset mahdollisuudet hakeutua taiteen tekijöiksi ja että erilaiset yleisöt tulisivat huomioiduiksi taide- ja kulttuuripalvelujen suunnittelussa ja tarjonnassa. Yhdistyksen visiona on Suomi, jossa kaikilla on mahdollisuus osallistua moninaiseen kulttuurielämään.

Yhdistyksen toiminta on valtakunnallista ja sen jäsenet edustavat eri taide- ja kulttuurialojen yhdistyksiä ja kattojärjestöjä. Tavoitteidensa toteuttamiseksi yhdistys ylläpitää valtakunnallista Kulttuuria kaikille -palvelua, joka tukee taide- ja kulttuurikenttää yhdenvertaisuuden, saavutettavuuden ja moninaisuuden kysymyksissä. Kulttuuria kaikille -palvelu osallistuu sekä kansainvälisen että kotimaisen tiedon ja tutkimuksen kartuttamiseen, verkostojen rakentamiseen, strategioiden laatimiseen sekä työvälineiden, ohjemateriaalien ja koulutusten tuottamiseen ja tarjoamiseen.

Yhdenvertaisen kulttuurin puolesta ry ja Kulttuuria kaikille -palvelu osallistuu ja pyrkii vaikuttamaan kulttuuripoliittiseen keskusteluun ja päätöksentekoon taiteen ja kulttuurin saavutettavuuden, moninaisuuden ja yhdenvertaisuuden asiantuntijana. Yhdistyksen ja Kulttuuria kaikille -palvelun toiminta pohjautuu opetus- ja kulttuuriministeriön kulttuuripoliittisiin tavoitteisiin ja strategioihin liittyen esimerkiksi saavutettavuuteen, moninaisuuden huomioimiseen ja yhdenvertaisuuteen sekä tasa-arvon, osallisuuden ja kulttuurien välisten vuorovaikutuksen edistämiseen ja vahvistamiseen. Opetus- ja kulttuuriministeriön kulttuuripolitiikan strategian 2025 mukaisesti yhdistys pyrkii varmistamaan, että kulttuuriin suunnattu julkinen tuki kohdistuu toimintaan, joka on yhdenvertaisesti kaikkien ulottuvilla riippumatta erilaisista ominaisuuksista, toimintarajoitteista ja esimerkiksi taloudellisesta tilanteesta.

Kulttuuria kaikille -palvelu on myös vuodesta 2014 kehittänyt, koordinoinut ja jalkauttanut taloudellista ja sosiaalista saavutettavuutta edistävää Kaikukorttimallia. Kaikukortti on Kulttuuria kaikille -palvelun yhteistyössä taide- ja kulttuuritoimijoiden sekä sosiaali- ja terveystoimijoiden kanssa luoma kortti, jolla tiukassa taloudellisessa tilanteessa olevat nuoret, aikuiset ja perheet pääsevät nauttimaan kulttuurista ja harrastamaan taiteen tekemistä maksutta. Vuodesta 2020 alkaen Kaikukortti-toiminnasta tulee vakituinen osa Kulttuuria kaikille -palvelun toimintaa palvelun ylläpitämän valtakunnallisen Kaikukortin tukipalvelun kautta. Tukipalvelun tehtävänä on jalkauttaa Kaikukortti-mallia, ylläpitää kortin tilastointijärjestelmää sekä edistää taloudellista ja sosiaalista saavutettavuutta valtakunnallisesti.

Yhdenvertaisen kulttuurin puolesta ry:n strategia vuosille 2019–2021 luo puitteet yhdistyksen ylläpitämälle Kulttuuria kaikille -palvelun toiminnalle. Yhdenvertaisen kulttuurin puolesta ry:n hallitus seuraa strategian toteutumista.

# Painopisteet palvelun toiminnassa vuosille 2019–2021

## a) Kaikukortti tukipalvelu

Kulttuuria kaikille -palvelu työskentelee strategiakaudella 2019–2021 kulttuuripalveluiden taloudellisen ja sosiaalisen saavutettavuuden edistämiseksi koordinoimalla valtakunnallista Kaikukortti-toimintaa ja ylläpitämällä Kaikukortin tukipalvelua. Kaikukortti-toiminnan tavoitteena on edistää pienituloisten nuorten, aikuisten ja perheiden mahdollisuuksia osallistua kulttuurielämään ja harrastaa taiteen tekemistä Kaikukortin avulla. Tavoitteena on parantaa pienituloisten henkilöiden elämänlaatua, terveyttä ja osallisuutta yhteiskuntaan.

Maksutonta, vuoden 2018 Hyvä käytäntö -palkinnon voittanutta Kaikukorttia jaetaan Kaikukortti-verkostoihin kuuluvissa julkisissa tai julkisrahoitteisissa sekä kolmannen sektorin sosiaali- ja terveysalan organisaatioissa. Kaikukortti-toiminnan yksi päätavoite on lisätä yhteistyötä kulttuurikentän ja sosiaali- ja terveyssektorin välille.

Kaikukortin tukipalvelun tehtävänä ja tavoitteena on muun muassa levittää Kaikukorttia uusille toiminnasta kiinnostuneille alueille Suomessa, tukea alueita Kaikukortin kokeilussa ja pysyvässä käytössä ja tukea kuntien ja alueiden työtä hyvinvoinnin ja terveyden edistämiseksi (ns. hyte-työ). Tukipalvelun tavoitteena on myös toimia köyhyyteen ja kulttuurikenttään liittyvien kysymysten asiantuntijana ja verkostoijana sekä konkreettisten ratkaisumallien tarjoajana Suomessa.

Kulttuuria kaikille -palvelun tavoitteena on, että Kaikukortti-toiminta leviää asteittain pysyvään käyttöön koko Suomeen toiminnasta kiinnostuneille alueille. Tavoitteena on luoda Kaikukortille valtakunnallinen sähköinen järjestelmä ja tietokanta, joiden avulla on helpompi muun muassa rekisteröidä jaettu Kaikukortti ja sen käyttö lipputiskillä sekä raportoida paikallisia Kaikukortti-tilastoja tukipalvelulle. Käytännössä tavoitteena on, jos resurssit mahdollistavat, automatisoida nykyisellään pahvisen Kaikukortin tilastointiin liittyvät prosessit. Tarve automatisoinnille on todella suuri Kaikukortti-alueiden määrän kasvaessa.

*Toimenpiteet vuosille 2019–2021:*

* Vakiinnutetaan Kaikukortin tukipalvelua ja arvioidaan ja kehitetään Kaikukortti-toimintaa ja Kaikukortin toimintamallia.
* Kehitetään valtakunnallista sähköistä järjestelmää ja tietokantaa Kaikukortin jakamiseen, käytön rekisteröimiseen lippukassalla sekä käytön raportoimiseen ja tilastojen koostamiseen.
* Toteutetaan Kaikukortille omat verkkosivut.
* Tuetaan sosiaali-, terveys- ja kulttuuritoimijoiden välistä monimuotoista yhteistyötä.

## b) Taideopetus ja yhdenvertainen taiteilijapolku

Yhdenvertaisen taidekentän kannalta on tarkasteltava taiteilijapolun eri vaiheita ja niihin liittyviä haasteita ja tarvittavia toimenpiteitä. Lapsuuden mahdollisuudet harrastaa taidetta ja kulttuuria voivat vaikuttaa siihen, uskaltaako ihminen myöhemmin kokeilla taiteilijan uraa. Erityisen ratkaisevassa asemassa taiteilijan urasta haaveilevalle on mahdollisuus kouluttautua alalle.

Yhdenvertainen taiteilijapolku edellyttää, että taiteen perusopetus sekä taidekoulut, taideyliopistot sekä taide- ja kulttuuriammattikorkeakoulut ovat saavutettavia ja yhdenvertaisia kaikille. Taideharrastuksissa, -opiskelussa ja työssä tulee olla mahdollisuuksia toiminnan yksilölliseen soveltamiseen, avustajiin sekä tulkkaus- ja kuljetuspalveluihin. Yhdenvertaisuuslain (1325/2014) mukaan koulutuksen ”järjestäjän ja tämän ylläpitämän oppilaitoksen on arvioitava yhdenvertaisuuden toteutumista toiminnassaan ja ryhdyttävä tarvittaviin toimenpiteisiin yhdenvertaisuuden toteutumisen edistämiseksi” (6 §).

Korkeakouluilla on erityinen vastuu taiteilijapolun toimivuudesta eri tasoilla esimerkiksi tutkimuksen ja opetuksen sekä yhteiskunnallisen vaikuttamisen eli korkeakoulujen niin sanotun kolmannen tehtävän kautta. Korkeakoulujen viestinnällä on tärkeä rooli uusien ja marginaalissa olevien ryhmien rohkaisemisessa taiteilijan uralle.

Saavutettavuus, moninaisuus ja yhdenvertaisuus on huomioitava kaikkien kouluasteiden opetussuunnitelmissa, opetuksessa sekä opiskelija- ja henkilövalinnoissa. Roolimallit ja esikuvat ovat myös tärkeitä. Opettajiksi ja taidekasvattajiksi tulee palkata viittomakielisiä ja muita vähemmistöistä tulevia taiteen ammattilaisia.

*Toimenpiteet vuosille 2019–2021:*

* Tuetaan taidekorkeakouluja sekä lapsille ja nuorille suunnattuja taidekouluja saavutettavuuden, yhdenvertaisuuden ja normikriittisyyden huomioimisessa tarjoamalla heille koulutuksia ja työkaluja.
* Edistetään ulkomaalaistaustaisten sekä muihin vähemmistöryhmiin kuuluvien lasten osallistumista taide- ja kulttuuriharrastuksiin kannustamalla taide- ja kulttuuritoimijoita rekrytoimaan ulkomaalaissyntyisiä ja -taustaisia, vammaisia sekä muihin vähemmistöryhmiin kuuluvia taidekasvattajia ja ammattitaiteilijoita sekä tarjoamaan erikielistä – myös viittomakielistä – kulttuuriohjelmaa lapsille.

## c) Taiteilijoiden yhdenvertaisuus

Yhdenvertaisuuslain mukaan myös viranomaisten ja työnantajan on ”arvioitava yhdenvertaisuuden toteutumista toiminnassaan ja ryhdyttävä tarvittaviin toimenpiteisiin yhdenvertaisuuden toteutumisen edistämiseksi”. Yhdenvertainen taidekenttä huomioi saavutettavuuden ja moninaisuuden kysymyksiä. Taiteilijoiden näkökulmasta yhdenvertaisuuden toteutuminen koskee mm. rahoitusta, työllistymistä, toimeentuloa, kouluttamismahdollisuuksia, näkyvyyttä ja residenssitoimintaa. Yhdenvertaisuuden toteutumista tukee myös moninaisuuden ja saavutettavuuden huomioiminen taidehallinnon rekrytoinneissa sekä vertaisarviointiryhmien kokoonpanoissa.

Yhdenvertaisen kulttuurin puolesta ry:n tavoite vuosille 2019–2021 on edistää erityisesti vähemmistötaiteilijoiden (esimerkiksi toimintarajoitteisten ja ulkomaalaissyntyisten ja -taustaisten taiteilijoiden) yhdenvertaisia työskentelymahdollisuuksia.

*Toimenpiteet vuosille 2019–2021:*

* Tuetaan taide- ja kulttuurilaitoksia saavutettavuuden, moninaisuuden ja yhdenvertaisuuden huomioimisessa tarjoamalla heille koulutuksia ja työkaluja.
* Koulutetaan moninaisuusagentteja, jotka pystyvät tukemaan taide- ja kulttuurilaitoksissa niiden tekemässä moninaisuustyössä.
* Edistetään esteettömien ja saavutettavien residenssien toteuttamista tarjoamalla residenssitoimijoille työkaluja esteettömyyden huomioimiseen residenssitoiminnassa.
* Luodaan Kulttuuria kaikille -palvelulle turvallisen tilan periaatteet, joita noudatetaan ja joista viestitään palvelun tapahtumissa ja tilaisuuksissa.
* Jalkautetaan *Avaus. Toimijaksi suomalaisella taide- ja kulttuurikentällä* -hankkeen loppuvuodesta 2019 julkaistava raportti inkluusiosta taide- ja kulttuurikentällä.

## d) Kulttuuripoliittinen vaikuttaminen

Hallitusohjelma, kulttuurihallinnon strategiat, kulttuuria koskevat lait ja kulttuuripoliittiset ohjelmat ohjaavat sen minkälaista taidepolitiikka tehdään ja miten kulttuuria ja taidetta rahoitetaan julkisella sektorilla. Kulttuuripolitiikalla ja sen sananmuodoilla ja valinnoilla on suoranaisia vaikutuksia yhdenvertaisuuden toteutumiseen taide- ja kulttuurikentällä Suomessa.

On tärkeää huomioida taide- ja kulttuurikenttää koskevissa tavoitteissa, että taide- ja kulttuuripalvelut ovat kaikille yhdenvertaisesti saavutettavia ja että niiden sisällöt heijastavat yhteiskunnan moninaisuutta. On varmistettava, että polku taiteilijaksi sekä mahdollisuus työskennellä taide- ja kulttuurikentällä on yhdenvertaisesti avoin kaikille taustasta, äidinkielestä tai toimintakyvystä riippumatta.

Taide- ja kulttuuritoiminnan ja -hankkeiden suunnitteluvaiheessa on kiinnitettävä erityistä huomiota moninaisuus-, saavutettavuus-, yhdenvertaisuus- ja tasa-arvonäkökulmiin. On myös tärkeä varmistaa, että erilaisiin vähemmistöryhmiin kuuluville taide- ja kulttuurialan asiantuntijoille on varattu edustus työryhmissä, ohjausryhmissä, toimikunnissa ja päätöksentekoprosesseissa.

*Toimenpiteet vuosille 2019–2021:*

* Edistetään eri väestöryhmien ja vähemmistöryhmien edustuksellisuutta ja osallisuutta kulttuuri- ja taidepoliittisissa keskusteluissa ja työryhmissä sekä kulttuurihallinnon päätöksenteossa.
* Vahvistetaan yhteistyötä julkisen taidehallinnon ja rahoittajien kanssa ja tuetaan kyseisiä toimijoita yhdenvertaisuuskysymyksissä.
* Ollaan aktiivisessa roolissa kulttuuri- ja taidepoliittisissa keskusteluissa yhdenvertaisuuden näkökulmista ja osallistutaan työryhmätyöskentelyyn tuomalla saavutettavuus-, moninaisuus- ja yhdenvertaisuusnäkökulmia keskusteluun.

## e) Saavutettavuus ja digitalisaatio

Digitalisaatio, luovat teknologiat sekä verkon tarjoamat uudet mahdollisuudet ovat mullistaneet taide- ja kulttuurikenttää. Nopeasti kehittyvä teknologia avaa ja mahdollistaa taiteen tekemistä sekä kulttuuri- ja taidekokemuksia uusilla muuttuvilla menetelmillä ja työkaluilla. Teknologista kehitystä ja digitaalisia palveluita on tarkasteltava aktiivisesti myös esteettömyysnäkökulmista. Samalla kun digitaalisuus avaa uusia mahdollisuuksia osallisuuden edistämiseen, digitaaliset palvelut jäävät myös usein käyttämättä esimerkiksi niiden esteellisyytensä takia. Yhdenvertaisemman kehityksen turvaamiseksi on Suomessakin 1.4.2019 lähtien voimassa laki digitaalisten palvelujen tarjoamisesta. Saavutettavuusdirektiivi ja lainsäädäntö vaativat viranomaisia tekemään digitaaliset palvelut saavutettaviksi ja vaatimusten soveltaminen käynnistyy portaittain 23.9.2019.

Kulttuuria kaikille -palvelu tarjoaa taide- ja kulttuurikentälle esimerkkejä hyvistä käytännöistä ja sovelluksista sekä tuottaa työkaluja, joiden kautta kulttuuritoimijat voivat vahvistaa omaa hankintaosaamistaan digitaalisten palveluiden esteettömyyteen ja käytettävyyteen liittyen.

*Toimenpiteet vuosille 2019–2021:*

* Kasvatetaan osana palvelun kaikkea yhteistyötä kulttuuritoimijoiden hankintaosaamista ja tietoisuutta lakien velvoittavuudesta, digisaavutettavuuteen erikoistuneista asiantuntijatahoista sekä teknologian tarjoamista mahdollisuuksista laajentaa kulttuuripalvelujen toimivuutta ja saavutettavuutta.
* Kartoitetaan taide- ja kulttuurikentän hyviä käytänteitä ja tuodaan niitä kentän tietoisuuteen viestinnän ja koulutusten kautta.

## f) Vammaisten ihmisten historia, osallisuus ja näkyväksi tuleminen kulttuurilaitosten toiminnassa

Jotta kulttuuritoimijuus määriteltäisiin avoimemmin ja moninaisuus aidosti näkyisi sekä taidekentän palveluissa että toimijoissa, tarvitaan vammaisten ihmisten osallisuuden lisäämistä kulttuurikentän toimijoina. Vammaisuuden ja vammaisten ihmisten tulee olla näkyvä osa kaikkea kulttuuritarjontaa ja -toimintaa. Vammaisten historian tulee näkyä muistiorganisaatioissa, vammaisten taitelijoiden työn tulee näkyä eri taidealojen tarjonnassa ja vammaisten kulttuuriammattilaisten tulee näkyä erilaisissa tehtävissä taiteen alalla. Tehtävien laajan kirjon tulisi olla ulottuvilla myös vammaisille tekijöille: tuottajina, kuraattoreina ja osana taidehallintoa esimerkiksi mukana päättämässä rahoituksista.

Jotta vammaisten ihmisten toimijuus taide- ja kulttuurikentällä toteutuisi taide- ja kulttuuritoimijoiden ja laitosten tilojen ja palvelujen tulisi olla esteettömiä ja saavutettavia myös henkilökunnan, taiteilijoiden ja tekijöiden näkökulmasta.

*Toimenpiteet vuosille 2019–2021:*

* Kulttuuritoimijoille suunnatussa toiminnassamme pyrimme lisäämään tietoa ja tietoisuutta vammaisista henkilöistä kulttuuriosaajina sekä luomaan siltoja, jotka edistävät esimerkiksi rekrytointitilanteissa toimimisesteisten henkilöiden mahdollisuuksia.
* Tuemme vammaisia kulttuurialasta kiinnostuneita henkilöitä tunnistamaan oikeuksiaan ja mahdollisuuksiaan, tuntemaan kulttuurialan rakenteita ja löytämään reittejä alalla toimimiseen.
* Omassa toiminnassamme ja yhteistyössämme kulttuuritoimijoiden kanssa pyrimme lisäämään vammaisten taitelijoiden mahdollisuuksia tehdä taiteellista työtä ja saada esille teoksiaan ja tuotantojaan siten, että vammaisten tekijöiden näkyvyys taidekentällä kasvaa.
* Edistämme vammaisten ihmisten historian näkyvyyttä yhteistyössä etenkin muistiorganisaatioiden kanssa. Pyrimme vaikuttamaan siihen, että kulttuuritoimijat aina varautuisivat taloussuunnittelussaan saavutettavuuteen liittyviin kuluihin ja että ne valitsisivat aina tietoisesti tapahtumatiloikseen esteettömiä ja saavutettavia tiloja, joissa on myös valmiiksi asennettuna toimiva induktiosilmukkajärjestelmä.
* Pyrimme omissa yhteistyöhankkeissamme huolehtimaan, että yhteistyö- ja hankekumppanit huomioivat esteettömyys- ja saavutettavuusnäkökulmat hankinnoissaan.

## g) Monikielisuus taide- ja kulttuurikentällä

Kulttuuria kaikille -palvelun teettämien selvitysten mukaan kieli (tai lähinnä puuttuva suomen ja/tai ruotsin kielen taito) koetaan usein hyvin konkreettiseksi esteeksi työllistymiselle ja osallistumiselle suomalaisella taide- ja kulttuurikentällä (hankkeiden *Monikielisyys ja moninaisuus kulttuurikentän voimavarana – työllistyminen ja kotoutuminen Pohjoismaissa kirjallisuuden avulla* ja *Avaus. Toimijaksi suomalaisella taide- ja kulttuurikentällä* selvitykset). Kieli on usein myös osallisuuden ja työllistymisen esteenä myös viittomakielisille taide- ja kulttuuriammattilaisille, joiden osallisuus on usein riippuvainen tulkkauksen saatavuudesta.

Jotta yhdenvertaisuus toteutuisi taide- ja kulttuurikentällä on kiinnitettävä enemmän huomiota kielivaatimuksiin, siihen minkälaisia kielitaitoja tarvitaan eri tehtäviin, miten erikielisten työntekijöiden muut kielitaidot voisi nähdä vahvuutena sekä miten monikielisiä toiminta- ja työskentelytapoja voidaan edistää taide- ja kulttuurikentällä. Kulttuuri- ja taidetoimijoiden tulisi myös entistä enemmän huomioida erilaisia tulkkaustarpeita sekä tarjota erikielisiä kulttuuripalveluita – myös eri viittomakielillä.

*Toimenpiteet vuosille 2019–2021:*

* Edistetään monikielisyyskuukauden Satakielikuukausi/ Multilingual Monthin jalkautumista suomalaiselle ja pohjoismaiselle taide- ja kulttuurikentälle.
* Jalkautetaan *Monikielisyys ja moninaisuus kulttuurikentän voimavarana* sekä *Avaus. Toimijaksi suomalaisella taide- ja kulttuurikentällä* -hankkeiden selvitykset ja niissä esitetyt toimenpide-ehdotukset suomalaiselle taide- ja kulttuurikentälle.
* Pyritään vaikuttamaan siihen, että kulttuuritoimijat loisivat vakiintuneita käytäntöjä viittomakielisen tarjonnan kehittämiseksi osana palvelujaan ja toteuttaisivat viittomakielisiä tuotantoja kuten teatteriesityksiä.
* Kehitetään viittomakielistä viestintää ja vuorovaikutusta toiminnassamme.

# Valtakunnallisen ulottuvuuden vahvistaminen

Kulttuuria kaikille -palvelun tehtävänä on tukea koko Suomen taide- ja kulttuurikenttää. Palvelu toteuttaa tehtäväänsä laajan yhteystyöverkostonsa, jäsenjärjestöjensä sekä erilaisten hankkeidensa kautta. Palvelun tuottama maksuton ohjemateriaali on tarjolla valtakunnallisesti palvelun verkkosivuilla, ja lisäksi palvelu hyödyntää erilaisia viestinnällisiä keinoja tavoittaakseen toimijoita mahdollisimman laajasti ympäri Suomea. Valtakunnallista yhteistyötä ja näkyvyyttä tukee myös Kaikukorttiin liittyvä työskentely sekä Kaikukortin tukipalvelu.

*Toimenpiteet vuosille 2019–2021:*

* Kaikukortin tukipalvelun toiminta käynnistyy 2020 tehtävänä mm. levittää Kaikukorttia sekä edistää taloudellista ja sosiaalista saavutettavuutta valtakunnallisesti. Kaikukortin tukipalvelun toiminnan ja valtakunnallisten verkostojen kautta pyritään myös edistämään saavutettavuutta ja yhdenvertaisuutta laajemmin sekä jakaa tietoisuutta Kulttuuria kaikille -palvelun toiminnasta.
* Vuosina 2019–2021 palvelu pyrkii vahvistamaan yhteistyötä yhdistyksen jäsenjärjestöjen kanssa valtakunnallisen ulottuvuuden parantamiseksi.
* Vahvistaakseen valtakunnallista ulottuvuutta Kulttuuria kaikille -palvelu pyrkii löytämään tuleviin hankkeisiin ja projekteihin kumppaneita erityisesti pääkaupunkiseudun ulkopuolelta.

# Viestintä

Kulttuuria kaikille -palvelun viestinnän tavoitteena on tavoittaa kulttuuritoimijoita valtakunnallisesti mahdollisimman esteettömien ja helppokäyttöisten viestintäkanavien kautta. Keskeinen Kulttuuria kaikille -palvelun väline tiedon välittämisessä on verkkosivusto sekä sähköpostilista, jolle voi rekisteröityä jäseneksi sivuston kautta. Näiden lisäksi palvelu hyödyntää viestinnässään sosiaalista mediaa: Facebookia, YouTubea ja Twitteriä sekä ylläpitää blogipohjaisia verkkosivuja palvelun eri hankkeille ja koordinoimille festivaaleille.

Kulttuuria kaikille -palvelun verkkosivuille on kerätty laajasti tietoa, selvityksiä ja työkaluja saavutettavuuteen, yhdenvertaisuuteen ja moninaisuuteen liittyvistä kysymyksistä taide- ja kulttuurikentällä. Verkkosivut ovat kehitetty mahdollisimman esteettömiksi ja monikielisiksi. Verkkosivut uudistettiin vuonna 2011 ja vuosien varrella verkkosivujen saavutettavuutta on parannettu pienillä rakennemuutoksilla sekä lisäämällä mm. suomenruotsalaisen viittomakielisen alasivun sekä ReadSpeaker -ominaisuuden. Viimeinen suurempi muutos on pohjoissaamenkielisen ja saamelaista kulttuurikenttää käsittelevän alasivun lisääminen vuodenvaihteessa 2018/19. Nyt verkkosivut ovat sisällöllisesti kasvaneet liian suureksi ja vaikeasti navigoitaviksi. Myös verkkosivujen ilme on vanhentunut ja kaipaa päivittämistä.

*Toimenpiteet vuosille 2019–2021:*

* Vuosina 2019–2021 toteutetaan verkkosivujen kokonaisuudistus. Verkkosivujen uudistamisessa kiinnitetään erityisesti huomioita verkkosivujen esteettömyyteen, selkokielisyyteen ja monikielisyyteen.

# Yhdenvertaisuus toiminnan lähtökohtana

Yhdenvertaisuus taide- ja kulttuurikentällä on lähtökohtana Kulttuuria kaikille -palvelun ja Yhdenvertaisen kulttuurin puolesta ry:n kaikelle toiminnalle. Palvelu pitää yhdenvertaisuus-, moninaisuus- ja saavutettavuusnäkökulmia ja kysymyksiä esillä kaikessa yhteistyössä ja pyrkii huomioimaan erilaiset vähemmistöt ja heidän tarpeensa kaikessa oman toiminnan ja tapahtumien suunnittelussa ja toteutuksessa.

Kulttuuria kaikille -palvelun tavoitteena on tukea kulttuurikentän toimijoita yhdenvertaisuus- ja tasa-arvosuunnitelman laadinnassa ja kannustaa toimijoita suunnitelman laatimiseen. Yhdenvertaisuuslaki (1325/2014, 5-7 §) velvoittaa viranomaiset, koulutuksen järjestäjät ja kaikki vähintään 30 henkeä työllistävät työnantajat tekemään yhdenvertaisuussuunnitelman ja edistämään yhdenvertaisuutta. Velvoite suunnitelman tekemisestä koskee monia kulttuuritoimijoita.

Näyttääkseen esimerkkiä ja tuottaakseen konkreettisia malleja suunnitelmien tuottamiseen, Yhdenvertaisen kulttuurin puolesta ry ja Kulttuuria kaikille -palvelu laati 2018/2019 oman yhdenvertaisuus- ja tasa-arvosuunnitelman, joka on voimassa 1.5.2019–1.5.2022.

*Toimenpiteet vuosille 2019–2021:*

* Tehdään yhdistyksen ja palvelun Yhdenvertaisuus- ja tasa-arvosuunnitelmasta työkalu, joka ohjaa yhdistyksen ja palvelun kaikkea toimintaa ja yhteistyötä muiden toimijoiden kanssa. Strategiavuosina 2019–2021 kehitetään yhdistyksen ja palvelun toimintaa yhä saavutettavampaan ja yhdenvertaisempaan suuntaan toteuttamalla suunnitelmassa esitetyt toimenpiteet.
* Jalkautetaan yhdistyksen ja palvelun Yhdenvertaisuus- ja tasa-arvosuunnitelmaa ja tuetaan jäsenjärjestöjä ja muita taidealan kattojärjestöjä yhdenvertaisuuden edistämissä sekä yhdenvertaisuussuunnitelmien tekemisessä.
* Koordinoidaan pohjoismaista taide- ja kulttuurialan normikriittistä johtajuusverkostoa, jonka kautta kehitetään työkaluja inklusiiviseen johtajuuteen.
* Kehitetään yhteistyötä muiden toimijoiden kanssa osallistavampaan suuntaan mm. hyödyntämällä erilaisia yhteiskehittämisen ja yhteissuunnittelun menetelmiä.